Սեպուհ Սարգսեան

Սեպուհ արքեպիսկոպոս Սարգիսյան (Ճուխա, Սիրիա, 26 հոկտեմբերի 1946 թ.), հայ հոգևորական, Հայ Առաքելական եկեղեցու արքեպիսկոպոս։

Կենսագրություն 

Նախնական կրթությունը ստացել է Գամիշլիի ազգային Եփրատ վարժարանում։ 1961 թ. հաճախել է Կիլիկիայի դպրեվանքը, և ավարտելով այն, 1968 թ. միացել հոգևոր դասին։ 1971 թ. ստացել է վարդապետության կարգը։ Բարձրագույն ուսում ստացել է Սենտ ժոզեֆ համալսարանի (Բեյրութ) իսլամական փիլիսոփայության ամբիոնի արաբական լեզվի և գրականության բաժնում (1969-1970)։ Անգլիայի Բերմինգհամի համալսարանում ստացել է մագիստրոսի աստիճան իսլամագիտության ճյուղում (1979-1981)։

Բազմաթիվ պաշտոններ վարած է տարբեր երկրներում. 1970-1974 թթ. հոգեւոր հովիվ Բասրայում (Իրաք), 1974-77 թթ. Հալեպի «Քարեն Եփփե» ճեմարանի կրոնագիտության եւ հայ գրականության դասախոս, 1975-77 թթ. Բերիո հայոց թեմի առաջնորդական փոխանորդ, 1978-1992 թթ.՝ կիրակնօրյա դպրոցների վարիչ տնօրեն Անթիլիասում։ 1978-ից միջ-եկեղեցական գործունեություն է ունեցել թե Միջին Արեւելքի Եկեղեցիների խորհրդի կյանքում, թե Եկեղեցիների համաշխարհային խորհրդում եւ թե Ասիայի Եկեղեցիների խորհրդում։

1985 թ. ստացել է ծայրագույն վարդապետության, 1997 թ.՝ եպիսկոպոսական, իսկ 2003 թ.՝ արքեպիսկոպոսական աստիճան։

1992-1998 թթ. եղել է կաթողիկոսական փոխանորդ Դամասկոսի թեմի։ Այս շրջանին աշխուժացնում է հատուկ հարաբերությունները պետական շրջանների հետ եւ այդ հարաբերությունների շնորհիվ Դամասկոսի եկեղեցապատկան կալվածները, որոնք Կիլիկիո կաթողիկոսության սեփականությունն էին, վերադարձվում են իրավատիրոջ։

1998-1999 թթ. եղել է կաթողիկոսական փոխանորդ Քուէյթի եւ Պարսից Ծոցի երկրների։ 1999 թ. նշանակվել է Թեհրանի հայոց թեմի առաջնորդական տեղապահ, իսկ 2000 թ.՝ առաջնորդ։

Հեղինակ է կրոնական և Հայ Առաքելական եկեղեցու կառույցի նասին բազմաթիվ գրքերի, դասագրքերի և հոդվածների, հրատարակված հայերենով, արաբերենով և անգլերենով։

Արտաքին հղումներ 
 Տ. Սեպուհ Արք. Սարգսեան` Առաջնորդ Թեհրանի Հայոց Թեմի. Առաջնորդարան Թեհրանի Հայոց Թեմի
 Sebouh Ohan Sarkissian. Orthodoxia, University of Fribourg/Freiburg, Switzerland
 Սեպուհ արք. Սարգսեան. «Մարդկային կեանքում ամենանւիրական գործը հայրենիքի սիրոյն  զոհագործութիւնն է»  Ալիք, 05 Նոյեմբերի 2016.

Հայ հոգևորականներ
Հայ արքեպիսկոպոսներ